АРХЕОЛОГ-ҒАЛЫМ МАДИЯР ЕЛЕУОВТЫҢ ҚАЗАҚСТАН ЕСКЕРТКІШТЕРІН САҚТАУДАҒЫ МАҢЫЗДЫ ҚЫЗМЕТТЕРІНІҢ РОЛІ

Тарих ғылымдарының кандадаты Ерғазы Қ.Е.

Аға оқытушы Азнабакиева М.А.

Әл-Фараби ат. ҚазҰУ

Әрбір халық тарихи даму процесінде өзінің мәдениетін сақтауға ұмтылады. Қазақ халқы да атадан балаға берілетін тарихи мәдени мұрасын сақтап, одан әрі жетілдіріп, келесі ұрпақтарға толыққанды ұсынуға бейімделуі абзал. Себебі, халықтың тарихи-мәдени ескерткіштері ұдайы толығып, қоғамның байлығы болуымен қатар, Қазақстан мемлекетінің тарихи асыл қазынасы болып саналады.

Тарихи-мәдени мұраны сақтау мен қорғау мәселелелеріне қатысты танымал ғалым, тарихшы-археолог, тарих ғылымдарының докторы, профессор Мадияр Елеуовтың ерен еңбегін зор ілтипатпен айтуымыз керек. Себебі, профессор Мадияр Елеуов бүкіл саналы өмірін тарихи-мәдени ескерткіштерді сақтау мен қорғау жүйесіне арнап келеді. Ғалым-археолог М.Елеуовтың ескерткіштерді сақтау мәселесінде археологиялық қазбалар қызметімен қоса, белгісіз ескерткіштерді есепке алу, сол елді-мекендерде халық арасынан ескерткіштерге қатысты фольклорлық материалдарды жинауы үлгі тұтарлық қасиеті болып есептеледі. Мәселен, Қаратау өңірі мен Сыр өлкесінен Ақбикеш-Ақсүмбе мұнарасы туралы аңыздардың бірнеше вариантын, Ақкесене мен Көккесене туралы, үш қатар қамал және қарауыл төбелер жөніндегі фольклорлық материалдар қазақ халқының керемет патриот батырлық қасиеттерін паш етеді. Қарауыл мұнаралар туралы ХІV ғасырдан бастап жазылған жазба деректер Зафар-Намеден бастап ХХ ғасырдағы зерттеулерді толық қамтып, зерделеп көрсетеді. ХХ ғасырдың 80-жылдарында Шу өзенінің орта ағысының Қазақстан бөлігінде С.М.Киров атындағы Қазақ мемлекеттік университетінің археологиялық экспедициясының барлау тобын Мадияр Елеуов басқарды. Сол уақытта зерттеуші-археолог М.Елеуов кең көлемде археологиялық жұмыстар жүргізіп, бірнеше ортағасырлық қарауыл мұнаралары мен қарауыл төбелерін ашып, ғылыми айналымға енгізді. 1980 жылы ҚазМУ-дың осы барлау тобы ортағасырлық Ақтөбе қаласының орталық бөлігінен Қамысбек мұнарасын, Қарабалта өзенінің сол жағалау биік жарқабағындағы Жетіжар қарауыл төбесін, ортағасырлық Тасөткел қаласынан 7 км. оңтүстікте орналасқан Тоқтас қарауыл мұнарасын ашып, ғылыми айналымға енгізді. Сол жылы қажырлы археолог М.Елеуов Тоқтас мұнарасында археологиялық қазба жұмыстарын жүргізді. 1983 жылы ҚазМУ-дың барлау тобын басқаратын М.Елеуов археологиялық ізденістер барысында Талас өзенінің төменгі ағысындағы Ақкесене мен Көккесененің жобасын түсіріп, Ақкесенеде бірнеше жерде археологиялық қазба жұмыстарын жүргізді. 1984 жылы аталған барлау тобы Тастұмсық қарауыл төбесін ескерткіштерді қорғау есебіне алып, төбенің жобасын сызып, суретке түсірді. Сол жылы аталған барлау тобы Талас өзенінің жоғарғы ағысында Қырғызстанда орналасқан ортағасырлық Садырқорған қаласындағы 1968 жылы П.Н.Кожемяко зерттеген «+» плюс тәрізді формадағы құрылыстағы қазба жұмыстарын қайта жалғастырды. Осы қызметтердің барысында «+» плюс секілді формадағы ортағасырлық қарауыл мұнарасы екенін археолог М.Елеуов анықтады. Осы тұста мынандай идеяны ұсынамыз, протоқазақ кезеңдерінен бері қазақ даласында «плюс» формасы секілді орнаменттер жиі кездесетіндігін айтуымыз. Орталық Қазақстан жерледерінде, әсіресе, Қарағанды облысы Нұра ауылы, Павлодар облысынығы Баянауыл ауданының жерлерінде этнографиялық материалдар жинау барысында «свастика» орнаменті немесе «+» плюс формалы текеметтер, матадан істелінген құрақ көрпелер жиі кездесті. Біздің пікіріміз бойынша «свастика» орнаменті тепе-теңдік идеясын, сосын жердің төрт құбыласын – оңтүстік, солтүстік, шығыс, батыс бағыттарын білдіреді.

1986 жылы М.Елеуовтың «К вопросу о системе обороны раннесредневековых городов и поселении Чуйской долины» атты қомақты мақаласында Шу өңіріндегі Қамысбек, Жетіжар, Қырық үй, Бозжорға, Тоқтас қарауыл мұнаралары мен Тастұмсық қарауыл төбесінің, қалаларының қорғаныс жүйесіндегі тарихи ролі, олардың атқарған қызметтері зерделенген.

1988 жылы ҚазМУ-дың барлау тобы Шу өңіріндегі ортағасырлық Ақтөбе қаласынан батыста Қырықүй қарауыл мұнарасын есепке алып, онда шағын көлемінде археологиялық қазба жұмыстарын М.Елеуов бастаған археологтар жүргізді. Сонымен қоса, Ақсу өзенінің сол жағалауының биік жарқабағында орналасқан Бозжорға қарауыл мұнарасында археологиялық зерттеулер жүргізді.

1993 жылы осы барлау тобы ортағасырлық Ақтөбе қаласының маңында орналасқан Төрткүл – 4-тің шығыс бұрышындағы үлкен мұнарада археологиялық зерттеулер істеді. Ал 1997 жылы ҚазМУ-дың Қаратау археологиялық экспедициясы Түркістан ауданында орналасқан Өгізтау қарауыл төбесін есепке алып, оны зерделеді.

1998 жылы ҚазМУ-дың барлау тобы Алатаудың Тараз қаласы аймағында ғылыми зерттеу жұмыстарын жүргізіп – Ұзынсай, Алмалы-1, Алмалы-2, Кіші Бурил қарауыл төбелерін есепке алып, Ботамойнақ-1, Ботамойнақ-2 қарауыл төбелерін суретке түсіріп, Жасөркен бекінісінің жобасын сызып, фотосуретке түсірді.

2000 жылдың тамыз айында Л.Н.Гумилев атындағы Еуразия университетінің Сарыарқа археологиялық экспедициясының Мадияр Елеуов басқарған барлау тобы Тараз қаласы аймағанда орналасқан Кіші Бурил, Ботамойнақ-1, Ботамойнақ-2 қарауыл мұнараларында археологиялық қазба жұмыстарын жүргізді.

2002 жылы Тұран археологиялық экспедициясы А.Яссауи атындағы халықаралық Қазақ-түрік университетінің археологиялық ғылыми-зерттеу орталығы негізінде профессор М.Елеуов басқарған топ Оңтүстік Қазақстан облысы, Түлкібас ауданы Қарақшы тауының үстінде орналасқан қарауыл төбесі, Азаттық ауылынан 1 км, оңтүстік-шығыста таудың ең биік жеріндегі Түлкібас қарауыл төбесін есепке алып, ғылыми зерттеулер жүргізді. 2003 жылы Түлкібас асуында археологиялық барлау жұмыстарын жалғастырып, Молшат қарауыл төбе-обасын, Қарақшы және Кіші Ақсу қарауыл төбесін есепке алып, зерттеу жұмыстарын істеді. 2004 жылы Қызылорда облысының Шиелі, Жаңақорған аудандарында археологиялық барлау жұмыстарын жүргізіп Тақиятөбе қарауыл төбе-обасын, Қосүйеңкі қарауыл төбесін, Түркістан ауданында Шаға қарауыл төбе-обасын есепке алып зерделеді. 2005 жылы Шиелі ауданында барлау жұмыстарын профессор М.Елеуов басқаруын жалғастырып Қазанбай қарауыл төбе-обасын, Сасықбұлақ қарауыл мұнарасын, Түркістан ауданындағы Өгізтау қарауыл мұнарасында қайта зерттеу жүргізіп, Әшір қарауыл төбе-обасын есепке алып зерттеулер жүргізді. 2006 жылы ХҚТУТАЭ Жамбыл облысының Жуалы ауданында барлау жүргізіп Көктөбе, Бәйтерек қарауыл төбе-обаларын есепке алып, зерттеді.

2006-2007 жылдары Республиканың «Мәдени мұра» бағдарламасы бойынша Ақкесенеде есерткіштерді қайта қалпына келтіру жұмыстарында профессор Мадияр Елеуов ерекше қызмет атқарды. 2011 жылы AF30 Тұран археологиялық экспедициясы басқарған профессор М.Елеуов Жамбыл облысы, Жамбыл ауданында Улкен Бурил тауының Қыршынды жотасындағы қарауыл мұнарасын есепке алып, зерттеулер жүргізіп, қайта қалпына келтіру жұмыстарын атқарды.

Шу-Талас және Қаратау өңірлерінде 1890-2011 жылдары аралығында жүргізілген археологиялық зерттеулердің барысында жалпы саны 41 қарауыл мұнара, қарауыл төбе, қарауыл төбе-оба ескерткіштерді қорғау мен есепке алу жүйесіне еніп, археологиялық тұрғылан жан-жақты зерттеліп, ескерткіштерді тарихи-топографиялық айрықша тұстары анықталды. Ғалым, тарихшы-археолог Мадияр Елеуов археологиялық тараптан зерттелген ескерткіштерді олардың айрықшы архитектоникалық ерекшеліктеріне байланысты үш классификациялық типологияға бөледі. Олар:

1. қарауыл мұнара;
2. қарауыл төбе;
3. қарауыл төбе-оба.

Сонымен, археолог Мадияр Елеуовтың ұзақ жылдар ішіндегі Қазақстанда жүргізген қажырлы археолгиялық зерттеулерінің барысанда ортағасырлық қалалар мен елді мекендерді стратегиялық, әрі тактикалық қорғаныс жүйелерінің негізгі тарихи тамырлары қарауыл мұнаралар, қарауыл төбе мен қарауыл төбе-обалардың мәні мен маңыздылығы жас ұрпақтарға тарихи үлгі-өнеге болып саналады.

**Әдебиеттер:**

1. Елеуов М. Шу мен Талас өңірлері ортағасырлық қалаларының зерттелу тарихы: ЖОО студенттеріне арналған оқу құралы.-Астана: Л.Н.Гумилев атындағы Еуразия университеті, 2001

2. Елеуов М. Шу-Талас өңірлері мен Қаратаудыңсолтүстік беткейіндегі ортағасырлық қалалардың қорғаныс жүйесінің 1938-1983 жылдардағы зерттелу тприхы // ҚазҰУ Хабаршысы. Тарих сериясы. -№4 (71).-2013. -99 -110 б.

3. Ортағасырлық Сауран.Средневековый Сауран: Альбом/ Алғы сөзін жазып, құрастырған М.Елеуов.-Түркістан: А.Ясауи атындағы ХҚТУ, 2004

4. Байпақов К.М.,Елеуов М. Ортағасырлық Сауран.- Түркістан: А.Ясауи атындағы ХҚТУ, 2004